title: Sklep Evropskega parlamenta, Sveta, Komisije, Sodišča, Računskega sodišča, Ekonomsko-socialnega odbora, Odbora regij in Evropskega varuha človekovih pravic z dne 25. julija 2002 o ustanovitvi Urada za izbor osebja Evropskih skupnosti

text:
Pomembno pravno obvestilo

|

32002D0620

Uradni list L 197 , 26/07/2002 str. 0053 - 0055

		Sklep Evropskega parlamenta, Sveta, Komisije, Sodišča, Računskega sodišča, Ekonomsko-socialnega odbora, Odbora regij in Evropskega varuha človekovih pravicz dne 25. julija 2002o ustanovitvi Urada za izbor osebja Evropskih skupnosti(2002/620/ES)EVROPSKI PARLAMENT, SVET EVROPSKE UNIJE, EVROPSKA KOMISIJA, EVROPSKO SODIŠČE, RAČUNSKO SODIŠČE, EKONOMSKO-SOCIALNI ODBOR, ODBOR REGIJ IN EVROPSKI VARUH ČLOVEKOVIH PRAVIC –ob upoštevanju Kadrovskih predpisov za uradnike Evropskih skupnosti in Pogojev za zaposlitev drugih uslužbencev Evropskih skupnosti, določenih z Uredbo Sveta (EGS, Euratom, ESPJ) št. 259/68 [1], kakor je bila nazadnje spremenjena z Uredbo (ES, ESPJ, Euratom) št. 490/2002 [2], in zlasti tretjega odstavka člena 2 navedenih Kadrovskih predpisov,ob upoštevanju mnenja Odbora za Kadrovske predpise,ker:(1) V interesu učinkovite in gospodarne rabe virov se skupnemu medinstitucionalnemu organu zaupa izbiranje uradnikov in drugih uslužbencev Evropskih skupnosti.(2) Tako ustanovljeni medinstitucionalni organ v skladu s potrebami, ki jih navede vsaka institucija, in v skladu s Kadrovskimi predpisi pripravi rezervne sezname kandidatov na javnih natečajih, vsak posamezni organ, pristojen za imenovanja, pa sprejme odločitve o imenovanju uspešnih kandidatov.(3) Pod enakimi pogoji medinstitucionalni organ pomaga institucijam, organom, uradom in agencijam, ustanovljenim s Pogodbami ali v skladu z njimi, pri njihovih internih razpisih in izbiranju drugih uslužbencev –SO SKLENILI:Člen 1UstanovitevUstanovi se Urad za izbor osebja Evropskih skupnosti (v nadaljnjem besedilu "urad").Člen 2Pristojnost1. Urad ima pristojnost izbiranja, dodeljeno skladno z prvim odstavkom člena 30 Kadrovskih predpisov in skladno s Prilogo III k tem predpisom o organih, pristojnih za imenovanja v institucije, ki so podpisale ta sklep. Samo v izjemnih primerih in s soglasjem urada lahko institucije same objavijo lastne javne razpise za izpolnitev posebne potrebe po visoko specializiranem osebju.2. Kadar so pristojnosti iz odstavka 1 dodeljenejo organom, pristojnim za imenovanja znotraj organa, urada ali agencije, ustanovljenega s Pogodbami ali v skladu z njimi, lahko urad na njihovo zahtevo izvaja te pristojnosti.3. Odločitve o imenovanju uspešnih kandidatov sprejmejo organi, pristojni za imenovanje, Evropskega parlamenta, Sveta, Komisije, Sodišča, Računskega Sodišča, Ekonomsko-socialnega odbora, Odbora regij in Evropskega varuha človekovih pravic ter katerega koli organa, urada ali agencije, ki je prenesel svoje pristojnosti na urad ali zaprosil za njegove storitve.Člen 3Naloge1. V odgovor na zahteve, ki so mu jih postavili organi, navedeni v členu 2, urad pripravi rezervne sezname izmed kandidatov na javnih natečajih, kot so navedeni v prvem odstavku člena 30 Kadrovskih predpisov in v skladu s Prilogo III k tem predpisom.2. Urad lahko pomaga institucijam, organom, uradom in agencijam, ustanovljenim s Pogodbami ali v skladu z njimi, pri njihovih internih razpisih in izbiranju drugih uslužbencev.Člen 4V skladu s členom 91a Kadrovskih predpisov se zahteve in ugovori v zvezi z izvajanjem pristojnosti, dodeljenih po členu 2(1) in (2) tega sklepa, vložijo pri uradu. Kakršna koli pritožba iz teh področij se vloži proti Komisiji.Člen 5IzvajanjeGeneralni sekretarji Evropskega parlamenta, Sveta in Komisije, sodni tajnik Sodišča, generalni sekretarji Računskega sodišča, Ekonomsko-socialnega odbora in Odbora regij ter predstavnik Evropskega varuha človekovih pravic sporazumno sprejmejo ukrepe, potrebne za izvajanje tega sklepa.Člen 6Dan začetka učinkovanjaTa sklep začne učinkovati na dan objave v Uradnem listu Evropskih skupnosti.Za Evropski parlamentPredsednikPatrick CoxZa SvetPredsednikJaume Matas i PalouZa KomisijoRomano ProdiPredsednikZa SodiščePredsednikGil Carlos Rodríguez IglesiasZa Računsko sodiščePredsednikJuan Manuel Fabra VallésZa Ekonomsko-socialni odborPredsednikG. FrerichsZa Odbor regijPredsednikSir Albert BoreZa Evropskega varuha človekovih pravicJacob Söderman[1] UL L 56, 4.3.1968, str. 1.[2] UL L 77, 20.3.2002, str. 1.--------------------------------------------------


title: 2010/566/EU: Sklep št. 1/2010 Pridružitvenega sveta EU-Alžirija z dne 3. avgusta 2010 o spremembi člena 15(7) Protokola 6 o opredelitvi pojma „izdelki s poreklom“ in načinih upravnega sodelovanja k Evro-mediteranskem sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani

text:
               22.9.2010

               SL

               Uradni list Evropske unije

               L 248/64

         SKLEP št. 1/2010 PRIDRUŽITVENEGA SVETA EU-ALŽIRIJA
   z dne 3. avgusta 2010
   o spremembi člena 15(7) Protokola 6 o opredelitvi pojma „izdelki s poreklom“ in načinih upravnega sodelovanja k Evro-mediteranskem sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani
   (2010/566/EU)
   PRIDRUŽITVENI SVET JE –
   ob upoštevanju Evro-mediteranskega sporazuma o pridružitvi med Evropsko skupnostjo in njenimi članicami na eni strani ter Ljudsko demokratično republiko Alžirijo na drugi strani, zlasti člena 39 Protokola 6 k Sporazumu,
   ob upoštevanju naslednjega:

               (1)

               Člen 15(7) Protokola 6 (1) k Evro-mediteranskem sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani (2) (v nadaljnjem besedilu: Sporazum) pod določenimi pogoji omogoča povračilo ali izvzetje od carin ali dajatev z enakim učinkom do 31. decembra 2009.

               (2)

               Zaradi zagotovitve jasnosti, dolgoročne gospodarske predvidljivosti in pravne varnosti za gospodarske subjekte sta se pogodbenici dogovorili o podaljšanju obdobja uporabljanja določb člena 15(7) Protokola 6 k Sporazumu za tri leta, z učinkom od 1. januarja 2010.

               (3)

               Razen tega je treba prilagoditi carinske stopnje, ki se sedaj uporabljajo v Alžiriji, da bi bile usklajene s carinskimi stopnjami, ki se uporabljajo v Evropski uniji.

               (4)

               Zato bi bilo treba Protokol 6 k Sporazumu ustrezno spremeniti.

               (5)

               Ker so se določbe člena 15(7) Protokola 6 k Sporazumu z 31. decembrom 2009 prenehale uporabljati, bi se moral ta sklep začeti uporabljati s 1. januarjem 2010 –

         SPREJEL NASLEDNJI SKLEP:
   Člen 1
   Člen 15(7) Protokola 6 o opredelitvi pojma „izdelki s poreklom“ in načinih upravnega sodelovanja k Evro-mediteranskem sporazumu o pridružitvi med Evropsko skupnostjo in njenimi državami članicami na eni strani ter Ljudsko demokratično republiko Alžirijo na drugi strani, se nadomesti z naslednjim:

      „7.   Ne glede na odstavek 1 lahko Alžirija, z izjemo izdelkov iz poglavij 1 do 24 harmoniziranega sistema, uporablja sistem povračila ali izvzetja od carin ali dajatev z enakim učinkom, ki se uporabljajo za materiale brez porekla, uporabljene pri izdelavi izdelkov s poreklom, ob upoštevanju naslednjih določb:

                  (a)

                  za izdelke iz poglavij 25 do 49 in 64 do 97 harmoniziranega sistema se zadrži 4 % carina ali takšna nižja stopnja, ki velja v Alžiriji;

                  (b)

                  za izdelke iz poglavij 50 do 63 harmoniziranega sistema se zadrži 8 % carina ali takšna nižja stopnja, ki velja v Alžiriji.

            Določbe tega odstavka se uporabljajo do 31. decembra 2012 in se lahko z medsebojnim soglasjem ponovno pregledajo.“

   Člen 2
   Ta sklep začne veljati z dnem sprejetja.
   Uporablja se od 1. januarja 2010.

      V Bruslju, 3. avgusta 2010

            Za Pridružitveni svet EU-Alžirija

            Predsednica

         C. ASHTON

      (1)  UL L 297, 15.11.2007, str. 3.

      (2)  UL L 265, 10.10.2005, str. 2.


title: Sklep Političnega in varnostnega odbora (SZVP) 2015/1129 z dne 7. julija 2015 o podaljšanju mandata vodje Policijske misije Evropske unije za Palestinska ozemlja (EUPOL COPPS) (EUPOL COPPS/2/2015)

text:
               11.7.2015

               SL

               Uradni list Evropske unije

               L 184/17

         SKLEP POLITIČNEGA IN VARNOSTNEGA ODBORA (SZVP) 2015/1129
   z dne 7. julija 2015
   o podaljšanju mandata vodje Policijske misije Evropske unije za Palestinska ozemlja (EUPOL COPPS) (EUPOL COPPS/2/2015)
   POLITIČNI IN VARNOSTNI ODBOR JE –
   ob upoštevanju Pogodbe o Evropski uniji in zlasti tretjega odstavka člena 38 Pogodbe,
   ob upoštevanju Sklepa Sveta 2013/354/SZVP z dne 3. julija 2013 o Policijski misiji Evropske unije za Palestinska ozemlja (EUPOL COPPS) (1) in zlasti člena 9(1) Sklepa,
   ob upoštevanju predloga visoke predstavnice Unije za zunanje zadeve in varnostno politiko,
   ob upoštevanju naslednjega:

               (1)

               Na podlagi člena 9(1) Sklepa 2013/354/SZVP je Politični in varnostni odbor (PVO) v skladu s tretjim odstavkom člena 38 Pogodbe pooblaščen za sprejemanje ustreznih odločitev glede političnega nadzora in strateškega vodenja Policijske misije Evropske unije za Palestinska ozemlja (EUPOL COPPS), vključno z odločitvijo o imenovanju vodje misije.

               (2)

               PVO je 17. februarja 2015 sprejel Sklep (SZVP) 2015/381 (2), s katerim je Rodolpha MAUGETA imenoval za vodjo misije EUPOL COPPS od 16. februarja 2015 do 30. junija 2015.

               (3)

               Svet je 2. julija 2015 sprejel Sklep (SZVP) 2015/1064 (3) o podaljšanju mandata EUPOL COPPS od 1. julija 2015 do 30. junija 2016.

               (4)

               Visoka predstavnica Unije za zunanje zadeve in varnostno politiko je predlagala, da se mandat Rodolpha MAUGETA kot vodje misije EUPOL COPPS podaljša od 1. julija 2015 do 30. junija 2016 –

         SPREJEL NASLEDNJI SKLEP:
   Člen 1
   Mandat Rodolpha MAUGETA kot vodje Policijske misije Evropske unije za Palestinska ozemlja (EUPOL COPPS) se podaljša do 30. junija 2016.
   Člen 2
   Ta sklep začne veljati na dan sprejetja.
   Uporablja se od 1. julija 2015.

      V Bruslju, 7. julija 2015

            Za Politični in varnostni odbor

            Predsednik

         W. STEVENS

      (1)  UL L 185, 4.7.2013, str. 12.

      (2)  Sklep Političnega in varnostnega odbora (SZVP) 2015/381 z dne 17. februarja 2015 o imenovanju vodje misije Policijske misije Evropske unije za Palestinska ozemlja (EUPOL COPPS) (EUPOL COPPS/1/2015) (UL L 64, 7.3.2015, str. 37).

      (3)  Sklep Sveta (SZVP) 2015/1064 z dne 2. julija 2015 o spremembi Sklepa 2013/354/SZVP o Policijski misiji Evropske unije za Palestinska ozemlja (EUPOL COPPS) (UL L 174, 3.7.2015, str. 21).


title: Sklep Sveta 2013/527/SZVP z dne 24. oktobra 2013 o spremembi in podaljšanju mandata posebnega predstavnika Evropske unije za Afriški rog

text:
               26.10.2013

               SL

               Uradni list Evropske unije

               L 284/23

         SKLEP SVETA 2013/527/SZVP
   z dne 24. oktobra 2013
   o spremembi in podaljšanju mandata posebnega predstavnika Evropske unije za Afriški rog
   SVET EVROPSKE UNIJE JE –
   ob upoštevanju Pogodbe o Evropski uniji in zlasti člena 28, člena 31(2) in člena 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Svet je 8. decembra 2011 sprejel Sklep 2011/819/SZVP (1) o imenovanju Alexandra RONDOSA za posebnega predstavnika Evropske unije (PPEU) za Afriški rog. Mandat PPEU se bo iztekel 31. oktobra 2013.

               (2)

               Svet je 11. avgusta 2010 sprejel Sklep 2010/450/SZVP (2) o imenovanju Rosalind MARSDEN za posebno predstavnico Evropske unije (PPEU) za Sudan. Mandat PPEU se bo iztekel 31. oktobra 2013.

               (3)

               Mandat PPEU za Afriški rog, Alexandra RONDOSA, bi bilo treba razširiti, tako da bi zajemal tudi nekatera vprašanja, povezana s Sudanom in Južnim Sudanom, in ga podaljšati za nadaljnje obdobje 12 mesecev.

               (4)

               PPEU bo naloge izvajal v razmerah, ki se lahko poslabšajo in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   1.   Mandat PPEU za Afriški rog Alexandra RONDOSA se podaljša do 31. oktobra 2014. Mandat PPEU lahko predčasno preneha, če tako odloči Svet na predlog visokega predstavnika Unije za zunanje zadeve in varnostno politiko (VP).
   2.   Za namene mandata PPEU je Afriški rog opredeljen kot območje, ki zajema Republiko Džibuti, Državo Eritrejo, Zvezno demokratično republiko Etiopijo, Republiko Kenijo, Zvezno republiko Somalijo, Republiko Sudan, Republiko Južni Sudan in Republiko Ugando. Glede vprašanj s pomenom za širšo regijo bo PPEU po potrebi sodeloval z državami in regionalnimi subjekti zunaj Afriškega roga.
   Člen 2
   Cilji politike
   1.   Naloge PPEU temeljijo na ciljih politike Unije glede Afriškega roga iz strateškega okvira, sprejetega 14. novembra 2011, in ustreznih sklepov Sveta, in sicer dejavno prispevati k regionalnim in mednarodnim prizadevanjem za doseganje mirnega sožitja in trajnega miru, varnosti in razvoja v državah in med državami na tem območju. PPEU si poleg tega prizadeva okrepiti kakovost, intenzivnost, učinek in prepoznavnost raznovrstnih prizadevanj Unije na Afriškem rogu.
   2.   Cilji politike Unije med drugim vključujejo:

               (a)

               kontinuirano stabilizacijo Somalije, zlasti na podlagi pristopa z vidika regionalne razsežnosti;

               (b)

               miren soobstoj Sudana in Južnega Sudana kot dveh obstojnih in uspešnih držav s trdnima in odgovornima političnima strukturama;

               (c)

               reševanje trenutnih konfliktov in izogibanje možnih konfliktov med državami na tem območju ali znotraj njih;

               (d)

               podpora političnemu, varnostnemu in gospodarskemu regionalnemu sodelovanju.

         Člen 3
   Mandat
   1.   Da bi dosegli cilje politike EU za Afriški rog, ima PPEU naslednje naloge:

               (a)

               sodelovati z vsemi ustreznimi zainteresiranimi stranmi v regiji, vladami, regionalnimi organi oblasti, mednarodnimi in regionalnimi organizacijami, civilno družbo in diasporo, da bi tako pospešil uresničevanje ciljev politike Unije in prispeval k boljšemu razumevanju vloge Unije v regiji;

               (b)

               zastopati Unijo v ustreznih mednarodnih forumih, kot je primerno, in skrbeti za razpoznavnost vloge Unije pri obvladovanju kriz, pa tudi pri reševanju in preprečevanju konfliktov;

               (c)

               spodbujati in podpirati učinkovito politično in varnostno sodelovanje ter gospodarsko povezovanje v regiji, in sicer prek partnerstev Unije z Afriško unijo (AU) in podregionalnimi organizacijami, zlasti Medvladno agencijo za razvoj (IGAD);

               (d)

               spremljati politično dogajanje v regiji in prispevati k oblikovanju politike Unije do regije, vključno v zvezi s Somalijo, Sudanom, Južnim Sudanom, mejnim sporom med Etiopijo in Eritrejo in izvajanjem sporazuma iz Alžira, pobudo za porečje reke Nil in drugimi vprašanji v regiji, ki vplivajo na njeno varnost, stabilnost in napredek;

               (e)

               v zvezi s Somalijo in dodobra usklajeno s posebnim odposlancem EU za Somalijo ter ustreznimi regionalnimi in mednarodnimi partnerji, vključno s posebnim predstavnikom generalnega sekretarja Združenih narodov za Somalijo in z Afriško unijo – dejavno prispevati k ukrepom in pobudam v prid nadaljnji stabilizaciji in potranzicijski ureditvi Somalije s poudarkom na spodbujanju usklajenega mednarodnega pristopa k Somaliji, razvoju dobrososedskih odnosov in podpori razvoju varnostnega sektorja v Somaliji, in sicer tudi prek vojaške misije Evropske unije za prispevek k usposabljanju somalskih varnostnih sil (EUTM Somalia), EUNAVFOR Atalanta, EUCAP Nestor in nadaljnje podpore Unije misiji Afriške unije v Somaliji (AMISOM), ob tesnem sodelovanju z državami članicami;

               (f)

               v zvezi s Sudanom in Južnim Sudanom in delujoč v tesnem sodelovanju z ustreznimi vodji delegacij Unije – prispevati k usklajenosti in učinkovitosti politike Unije do Sudana in Južnega Sudana ter podpirati njun miren soobstoj, zlasti z izvajanjem sporazumov iz Adis Abebe in rešitvijo nerešenih vprašanjih v zvezi z celovitim mirovnim sporazumom, vključno z Abdžejem, političnimi rešitvami za trenutne konflikte, zlasti v Darfurju, Južnem Kordofanu in Modrem Nilu, razvojem institucij v Južnem Sudanu in vsedržavno spravo. V tej zvezi bo PPEU prispeval k usklajenemu mednarodnemu pristopu v tesnem sodelovanju z AU, zlasti z njeno izvedbeno skupino za Sudan na visoki ravni (AUHIP), z Združenimi narodi (ZN) ter drugimi vodilnimi regionalnimi in mednarodnimi zainteresiranimi stranmi.

               (g)

               pozorno spremljati čezmejne izzive, ki zadevajo Afriški rog, vključno s terorizmom, radikalizacijo, pomorsko varnostjo in piratstvom, organiziranim kriminalom, tihotapljenjem orožja, tokovi beguncev in migracij ter vsemi političnimi in varnostnimi posledicami humanitarnih kriz;

               (h)

               širiti humanitarni dostop po vsej regiji;

               (i)

               prispevati k izvajanju Sklepa Sveta 2011/168/SZVP (3) in politike Unije na področju človekovih pravic v sodelovanju s PPEU za človekove pravice, vključno s Smernicami EU o človekovih pravicah, zlasti Smernicami EU o otrocih v oboroženih spopadih, pa tudi nasiljem nad ženskami in deklicami ter zatiranjem vseh oblik diskriminacije proti njim, in politike Unije glede resolucije Varnostnega sveta ZN (RVSZN) 1325 (2000) o ženskah, miru in varnosti, tudi s spremljanjem razvoja dogodkov ter poročanjem in oblikovanjem priporočil v zvezi s tem.

         2.   Za izpolnitev svojih nalog PPEU med drugim:

               (a)

               svetuje in poroča o opredelitvi stališč Unije v mednarodnih forumih, kot je primerno, da bi tako dejavno spodbujal celovito politiko Unije do Afriškega roga;

               (b)

               ohranja pregled nad vsemi dejavnostmi Unije.

         Člen 4
   Izvajanje mandata
   1.   PPEU je odgovoren za izvajanje nalog, pri tem pa je podrejen VP.
   2.   Politični in varnostni odbor (PVO) vzdržuje prednostne stike s PPEU in je njegova glavna točka za stike s Svetom. PPEU v okviru svojega mandata od PVO prejema strateške usmeritve in politična navodila brez poseganja v pristojnosti VP.
   3.   PPEU se tesno usklajuje z Evropsko službo za zunanje delovanje (ESZD) in njenimi ustreznimi oddelki, delegacijami Unije v regiji in Komisijo.
   Člen 5
   Financiranje
   1.   Referenčni finančni znesek za kritje odhodkov, povezanih z mandatom PPEU, za obdobje od 1. novembra 2013 do 31. oktobra 2014, znaša 2 720 000 EUR.
   2.   Odhodki se upravljajo v skladu s postopki in pravili, ki se uporabljajo za splošni proračun Unije.
   3.   Upravljanje odhodkov se uredi s pogodbo med PPEU in Komisijo. PPEU glede vseh odhodkov odgovarja Komisiji.
   Člen 6
   Oblikovanje in sestava ekipe
   1.   PPEU je v okviru svojega mandata in ustreznih razpoložljivih finančnih sredstev odgovoren za oblikovanje ekipe. V ekipo se vključi strokovno znanje za posebna politična in varnostna vprašanja, kot to zahteva mandat. PPEU nemudoma in redno obvešča Svet in Komisijo o sestavi ekipe.
   2.   Države članice, institucije Unije in ESZD lahko predlagajo začasno dodelitev osebja za delo pri PPEU. Plače tako dodeljenega osebja krije zadevna država članica, institucija Unije oziroma ESZD. PPEU se lahko dodelijo tudi strokovnjaki, ki so jih države članice začasno napotile v institucije Unije ali ESZD. Člani mednarodnega pogodbenega osebja so državljani ene od držav članic.
   3.   Vse napoteno osebje ostane pod upravno pristojnostjo države članice, ki ga pošilja, institucije Unije, ki ga pošilja, ali ESZD ter opravlja svoje obveznosti in ravna v interesu mandata PPEU.
   4.   Osebje PPEU je nameščeno skupaj z zadevnimi službami ESZD ali delegacijami Unije, da bi prispevali k usklajenosti in doslednosti posameznih dejavnosti.
   Člen 7
   Privilegiji in imunitete PPEU in osebja PPEU
   Po potrebi se o privilegijih, imunitetah in dodatnih jamstvih, potrebnih za izpolnitev in nemoteno izvajanje misij PPEU ter članov osebja PPEU, doseže dogovor z državami gostiteljicami. Države članice in ESZD v ta namen zagotovijo vso potrebno podporo.
   Člen 8
   Varnost tajnih podatkov EU
   PPEU in člani ekipe PPEU spoštujejo načela varovanja tajnosti in minimalne standarde varovanja tajnosti, opredeljene v Sklepu Sveta 2011/292/EU (4).
   Člen 9
   Dostop do informacij in logistična podpora
   1.   Države članice, Komisija, ESZD in generalni sekretariat Sveta zagotovijo PPEU dostop do vseh ustreznih informacij.
   2.   Delegacije Unije v regiji in/ali države članice, kakor je ustrezno, zagotavljajo logistično podporo.
   Člen 10
   Varnost
   V skladu s politiko Unije o varnosti osebja, ki je v okviru operativnih zmogljivosti iz naslova V Pogodbe razporejeno zunaj Unije, PPEU skladno s svojim mandatom in varnostnimi razmerami na geografskem območju, za katerega je pristojen, sprejme vse smiselno izvedljive ukrepe za varnost vsega osebja, za katerega je neposredno odgovoren, zlasti:

               (a)

               na podlagi smernic ESZD pripravi poseben varnostni načrt misije, ki vključuje posebne ukrepe za fizično varnost, organizacijsko varnost in varnost postopkov v zvezi z misijo, določa upravljanje varnih premikov osebja na območje misije in znotraj njega in obvladovanje dogodkov, ki ogrožajo varnost, ter vključuje načrt misije za ravnanje v nepredvidenih razmerah in evakuacijo;

               (b)

               zagotavljanjem, da je vse osebje, razporejeno izven Unije, zavarovano za visoko stopnjo tveganja glede na razmere na območju misije;

               (c)

               zagotovi, da so vsi člani ekipe PPEU, ki so napoteni zunaj Unije, vključno z lokalnim osebjem, pred prihodom na območje misije ali ob prihodu opravili ustrezno varnostno usposabljanje glede na stopnjo ogroženosti, ki jo za območje misije določi ESZD;

               (d)

               zagotovi, da se izvajajo vsa dogovorjena priporočila, pripravljena na podlagi rednih ocen varnosti, za Svet, VP in Komisijo pa redno pripravlja pisna poročila o njihovem izvajanju ter o drugih varnostnih vidikih v okviru poročila o napredku in poročila o izvajanju nalog.

         Člen 11
   Poročanje
   1.   PPEU za VP in PVO redno pripravlja ustna in pisna poročila. PPEU po potrebi poroča tudi delovnim skupinam Sveta. Redna pisna poročila se razpošiljajo prek omrežja COREU. PPEU lahko na priporočilo VP ali PVO pripravi poročila za Svet za zunanje zadeve. V skladu s členom 36 Pogodbe lahko PPEU sodeluje pri obveščanju Evropskega parlamenta.
   2.   PPEU v sodelovanju z delegacijami Unije v regiji poroča o možnostih, kako najbolje izvajati pobude Unije, npr. o tem, kako lahko Unija pomaga pri reformah, in o političnih vidikih ustreznih razvojnih projektov Unije.
   Člen 12
   Usklajevanje
   1.   PPEU prispeva k enotnosti, skladnosti in učinkovitosti ukrepanja Unije in pomaga zagotavljati, da se vsi instrumenti Unije in delovanje držav članic uporabljajo usklajeno za doseganje ciljev politike Unije. Dejavnosti PPEU so usklajene z dejavnostmi delegacij Unije in Komisije, pa tudi z dejavnostmi drugih PPEU, ki delujejo v tej regiji, zlasti pa s PPEU pri AU in s posebnim odposlancem EU za Somalijo. PPEU organizira redne informativne sestanke za misije držav članic in delegacije Unije v tej regiji.
   2.   Na terenu vzdržuje tesne stike in izmenjuje informacije z vodji delegacije Unije in z vodji misij držav članic. Ti mu pri izvajanju mandata pomagajo po svojih najboljših močeh. PPEU v tesnem sodelovanju z ustreznimi delegacijami Unije daje lokalne politične smernice poveljniku sil EUNAVFOR Atalanta, poveljniku misije EUTM Somalia, vodji misije EUCAP Nestor in vodji misije EUAVSEC v Južnem Sudanu. PPEU, poveljnik operacije EU in civilni poveljnik operacije se po potrebi posvetujejo.
   3.   PPEU tesno sodeluje z oblastmi zadevnih držav, z ZN, AU, IGAD, drugimi zainteresiranimi stranmi na nacionalni, regionalni in mednarodni ravni ter civilno družbo v regiji.
   Člen 13
   Pregled
   Izvajanje tega sklepa in njegova skladnost z drugimi prispevki Unije za zadevno regijo se redno preverjata. PPEU do konca aprila 2014 predloži Svetu, VP in Komisiji poročilo o napredku, ob izteku mandata pa celovito poročilo o izvajanju nalog.
   Člen 14
   Začetek veljavnosti
   Ta sklep začne veljati na dan sprejetja.

      V Bruslju, 24. oktobra 2013

            Za Svet

            Predsednik

         L. LINKEVIČIUS

      (1)  Sklep Sveta 2011/819/SZVP z dne 8. decembra 2011 o imenovanju posebnega predstavnika Evropske unije za Afriški rog (UL L 327, 9.12.2011, str. 62).

      (2)  Sklep Sveta 2010/450/SZVP z dne 11. avgusta 2010 o imenovanju posebnega predstavnika Evropske unije za Sudan (UL L 211, 12.8.2010, str. 42).

      (3)  Sklep Sveta 2011/168/SZVP z dne 21. marca 2011 o Mednarodnem kazenskem sodišču in razveljavitvi Skupnega stališča 2003/444/SZVP (UL L 76, 22.3.2011, str. 56).

      (4)  Sklep Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (UL L 141, 27.5.2011, str. 17).


title: 2014/229/EU: Sklep Sveta z dne 27. oktobra 2009 o podpisu Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani

text:
               26.4.2014

               SL

               Uradni list Evropske unije

               L 125/16

         SKLEP SVETA
   z dne 27. oktobra 2009
   o podpisu Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani

      (2014/229/EU)

   SVET EVROPSKE UNIJE JE –
   ob upoštevanju Pogodbe o ustanovitvi Evropske skupnosti in zlasti členov 133 in 181 v povezavi s členom 300(2) Pogodbe,
   ob upoštevanju predloga Komisije,
   ob upoštevanju naslednjega:

               (1)

               Svet je 25. novembra 2004 pooblastil Komisijo za pogajanja o okvirnem sporazumu o partnerstvu in sodelovanju (v nadaljnjem besedilu: Sporazum) z Republiko Indonezijo.

               (2)

               S pridržkom njegove poznejše sklenitve bi bilo treba Sporazum podpisati –

         SKLENIL:
   Člen 1
   Podpis Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani se odobri v imenu Skupnosti, s pridržkom Sklepa Sveta o sklenitvi navedenega sporazuma.
   Besedilo Sporazuma je priloženo temu sklepu.
   Člen 2
   Predsednik Sveta je pooblaščen, da imenuje osebo(-e), pooblaščeno(-e) za podpis Sporazuma v imenu Skupnosti.

      V Luxembourgu, 27. oktobra 2009

            Za Svet

            Predsednik

         C. BILDT


title: 2014/115/EU: Sklep Sveta z dne 2. decembra 2013 o sklenitvi Protokola o spremembi Sporazuma o vladnih nabavah

text:
               7.3.2014

               SL

               Uradni list Evropske unije

               L 68/1

      SKLEP SVETA

   z dne 2. decembra 2013
   o sklenitvi Protokola o spremembi Sporazuma o vladnih nabavah
   (2014/115/EU)
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(6)(a)(v) Pogodbe,
   ob upoštevanju predloga Evropske komisije,
   ob upoštevanju soglasja Evropskega parlamenta,
   ob upoštevanju naslednjega:

               (1)

               Pogajanja o reviziji Sporazuma STO o vladnih nabavah (v nadaljnjem besedilu: GPA iz leta 1994) so se začela januarja 1999 na podlagi člena XXIV:7(b) in (c) GPA iz leta 1994.

               (2)

               Pogajanja je izvedla Komisija po posvetovanju s posebnim odborom, ustanovljenim s členom 207(3) Pogodbe o delovanju Evropske unije.

               (3)

               15. decembra 2011 so pogodbenice GPA iz leta 1994 dosegle politični sporazum na ministrski ravni o rezultatih pogajanj. Ta politični sporazum je bil potrjen s sprejetjem Sklepa o rezultatih pogajanj v Odboru GPA 30. marca 2012. Z navedenim sklepom, ki vključuje Protokol o spremembi Sporazuma o vladnih nabavah (v nadaljnjem besedilu: Protokol), so pogodbenice GPA iz leta 1994 overile besedilo Protokola in ga odprle za njihovo sprejetje.

               (4)

               Protokol bi bilo treba odobriti v imenu Unije –

         SPREJEL NASLEDNJI SKLEP:
   Člen 1
   Protokol o spremembi Sporazuma o vladnih nabavah se odobri v imenu Evropske unije.
   Besedilo Protokola je priloženo temu sklepu.
   Člen 2
   Predsednik Sveta imenuje osebo(e), pooblaščeno(e) za deponiranje listine o sprejetju, kot je določeno v odstavku 3 Protokola in v skladu s členom XXIV:9 GPA iz leta 1994, v imenu Unije, s čimer se poda soglasje Unije za njeno zavezanost Protokolu (1).
   Člen 3
   Protokol se ne razlaga kot podeljevanje pravic ali nalaganje obveznosti, na katere se je mogoče neposredno sklicevati na sodiščih Unije ali držav članic.
   Člen 4
   Ta sklep začne veljati na dan sprejetja.

      V Bruslju, 2. decembra 2013

            Za Svet

            Predsednik

         E. GUSTAS

      (1)  Generalni sekretariat Sveta bo v Uradnem listu Evropske unije objavil datum začetka veljavnosti Protokola.


title: Sklep Evropskega parlamenta (EU) 2016/1521 z dne 28. aprila 2016 o zaključnem računu Evropske agencije za nadzor ribištva za proračunsko leto 2014

text:
               14.9.2016

               SL

               Uradni list Evropske unije

               L 246/250

         SKLEP EVROPSKEGA PARLAMENTA (EU) 2016/1521
   z dne 28. aprila 2016
   o zaključnem računu Evropske agencije za nadzor ribištva za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Evropske agencije za nadzor ribištva za proračunsko leto 2014,

               —

               ob upoštevanju poročila Računskega sodišča o zaključnem računu Evropske agencije za nadzor ribištva za proračunsko leto 2014 z odgovorom agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice agenciji glede izvrševanja proračuna za proračunsko leto 2014 (05584/2016 – C8-0081/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe Sveta (ES) št. 768/2005 z dne 26. aprila 2005 o ustanovitvi Agencije Skupnosti za nadzor ribištva in o spremembi Uredbe (EGS) št. 2847/93 o oblikovanju nadzornega sistema na področju skupne ribiške politike (4), zlasti člena 36,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor in mnenja Odbora za ribištvo (A8-0104/2016),

               1.

               ugotavlja, da so podatki v končnem zaključnem računu Evropske agencije za nadzor ribištva takšni kot v prilogi k poročilu Računskega sodišča;

               2.

               odobri zaključni račun Evropske agencije za nadzor ribištva za proračunsko leto 2014;

               3.

               naroči svojemu predsedniku, naj ta sklep posreduje izvršnemu direktorju Evropske agencije za nadzor ribištva, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 151.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 128, 21.5.2005, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: Sklep Sveta (EU, Euratom) 2016/641 z dne 21. aprila 2016 o imenovanju člana Evropskega ekonomsko-socialnega odbora na predlog Zvezne republike Nemčije

text:
               23.4.2016

               SL

               Uradni list Evropske unije

               L 108/33

         SKLEP SVETA (EU, Euratom) 2016/641
   z dne 21. aprila 2016
   o imenovanju člana Evropskega ekonomsko-socialnega odbora na predlog Zvezne republike Nemčije
   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 106a Pogodbe,
   ob upoštevanju predloga nemške vlade,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 18. septembra 2015 in 1. oktobra 2015 sprejel sklepa (EU, Euratom) 2015/1600 (1) in (EU, Euratom) 2015/1790 (2) o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020.

               (2)

               Zaradi konca mandata Egberta BIERMANNA se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   Dr. Norbert KLUGE, Leiter der Abteilung Mitbestimmungsförderung der Hans-Böckler-Stiftung, se za preostanek mandata, ki se izteče 20. septembra 2020, imenuje za člana Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Luxembourgu, 21. aprila 2016

            Za Svet

            Predsednik

         G.A. VAN DER STEUR

      (1)  Sklep Sveta (EU, Euratom) 2015/1600 z dne 18. septembra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 248, 24.9.2015, str. 53).

      (2)  Sklep Sveta (EU, Euratom) 2015/1790 z dne 1. oktobra 2015 o imenovanju članov Evropskega ekonomsko-socialnega odbora za obdobje od 21. septembra 2015 do 20. septembra 2020 (UL L 260, 7.10.2015, str. 23).


title: Sklep Sveta 2011/819/SZVP z dne 8. decembra 2011 o imenovanju posebnega predstavnika Evropske unije za Afriški rog

text:
               9.12.2011

               SL

               Uradni list Evropske unije

               L 327/62

         SKLEP SVETA 2011/819/SZVP
   z dne 8. decembra 2011
   o imenovanju posebnega predstavnika Evropske unije za Afriški rog
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 28, 31(2) in 33 Pogodbe,
   ob upoštevanju predloga visokega predstavnika Unije za zunanje zadeve in varnostno politiko,
   ob upoštevanju naslednjega:

               (1)

               Unija bi se na izzive v Afriškem rogu zaradi njihove kompleksnosti in medsebojne povezanosti morala odzvati na ravni regije.

               (2)

               G. Alexander RONDOS bi moral biti imenovan za posebnega predstavnika Evropske unije (v nadaljnjem besedilu: PPEU) za Afriški rog za obdobje od 1. januarja 2012 do 30. junija 2012.

               (3)

               PPEU bo svoje naloge opravljal v razmerah, ki bi se lahko poslabšale in bi lahko ovirale doseganje ciljev zunanjega delovanja Unije iz člena 21 Pogodbe –

         SPREJEL NASLEDNJI SKLEP:
   Člen 1
   Posebni predstavnik Evropske unije
   G. Alexander RONDOS se imenuje za posebnega predstavnika Evropske unije (v nadaljnjem besedilu: PPEU) za Afriški rog za obdobje od 1. januarja 2012 do 30. junija 2012. Mandat PPEU se lahko podaljša ali konča prej, če tako odloči Svet na predlog visokega predstavnika Unije za zunanje zadeve in varnostno politiko (VP).
   Za namene mandata PPEU je Afriški rog opredeljen kot območje, ki zajema Republiko Džibuti, Državo Eritrejo, Demokratično republiko Etiopijo, Republiko Kenijo, Somalijo, Republiko Sudan, Republiko Južni Sudan in Republiko Ugando. Glede vprašanj s pomenom za širšo regijo, vključno s piratstvom, bo PPEU po potrebi sodeloval z državami in regionalnimi subjekti zunaj Afriškega roga.
   Zaradi potrebe po regionalnem pristopu k medsebojno povezanim izzivom v regiji se bo PPEU za Afriški rog pri delu temeljito posvetoval s PPEU za Sudan in Južni Sudan, ki bo imel še naprej pobudo v teh dveh državah.
   Člen 2
   Cilji politike
   1.   Naloge PPEU so utemeljene na ciljih politike Evropske unije (v nadaljnjem besedilu: EU ali Unija) glede Afriškega roga, in sicer dejavno prispevati k regionalnim in mednarodnim prizadevanjem za doseganje trajnega miru, varnosti in razvoja v regiji. PPEU si bo poleg tega prizadeval okrepiti kakovost, intenzivnost in učinek večstranskih prizadevanj EU v Afriškem rogu.
   2.   Najprej bodo prednostno obravnavani Somalija in regionalna dimenzija konflikta ter piratstvo, katerega temeljni vzrok je nestabilnost Somalije.
   3.   Glede Somalije so cilji politike EU prizadevanje prek usklajene in učinkovite uporabe vseh svojih instrumentov vrniti to državo in njeno prebivalstvo na pot miru in napredka. EU zato podpira vlogo Združenih narodov (ZN) pri spodbujanju verodostojnega in vključujočega političnega procesa pod vodstvom Somalije in bo še naprej skupaj z regionalnimi in mednarodnimi partnerji dejavno prispevala k izvajanju mirovnega sporazuma iz Džibutija in njegovih ureditev za obdobje po prehodu.
   4.   Glede piratstva je naloga PPEU pripomoči k razvoju in izvajanju usklajenega, učinkovitega in uravnoteženega pristopa EU k piratstvu z izvorom iz Somalije, ki bo zajemal vse vidike delovanja EU, zlasti na področju politike, varnosti in razvoja, poleg tega pa bo deloval kot osrednji sogovornik EU za vprašanje piratstva z mednarodno skupnostjo, vključno z regijo vzhodne in južne Afrike ter Indijskega oceana.
   Člen 3
   Naloge
   1.   Da bi dosegli cilje politike EU za Afriški rog, ima PPEU naslednje naloge:

               (a)

               sodelovati z vsemi ustreznimi akterji v regiji, vladami, obstoječimi regionalnimi organi oblasti, mednarodnimi in regionalnimi organizacijami, civilno družbo in diasporo, da bi tako pospešil uresničevanje ciljev EU in prispeval k boljšemu razumevanju vloge Unije v regiji;

               (b)

               zastopati Unijo v ustreznih mednarodnih forumih in skrbeti za razpoznavnost vloge EU pri obvladovanju in preprečevanju kriz;

               (c)

               spodbujati in podpirati učinkovito politično sodelovanje ter gospodarsko povezovanje v regiji, in sicer prek partnerstev EU z Afriško unijo (AU) in podregionalnimi organizacijami;

               (d)

               v tesnem sodelovanju z Evropsko službo za zunanje delovanje (ESZD), delegacijami Unije v regiji in Komisijo, prispevati k izvajanju politike EU do Afriškega roga;

               (e)

               glede Somalije v tesnem sodelovanju z ustreznimi regionalnimi in mednarodnimi partnerji dejavno prispevati k ukrepom in pobudam za uresničevanje mirovnega sporazuma iz Džibutija in iz njega izhajajočih dogovorov za obdobje po prehodu ter si pri tem prizadevati za vzpostavljanje institucij, pravne države in usposobljenih struktur upravljanja na vseh ravneh; izboljšanje varnosti; spodbujanje pravosodja, nacionalno spravo in spoštovanje človekovih pravic ter izboljšanje dostopa za humanitarne organizacije, zlasti v južni in osrednji Somaliji, z ustreznim ozaveščanjem v podporo spoštovanju mednarodnega humanitarnega prava, zagotavljanjem spoštovanja humanitarnih načel humanosti, nevtralnosti, nepristranskosti in neodvisnosti;

               (f)

               tesno in dejavno sodelovati s posebnim predstavnikom generalnega sekretarja Združenih narodov za Somalijo, sodelovati pri delu mednarodne kontaktne skupine za Somalijo in drugih ustreznih forumov ter spodbujati povezovalen in usklajen mednarodni pristop k Somaliji, in sicer med drugim prek vojaške misije Evropske unije, ki prispeva k usposabljanju somalskih varnostnih sil (EUTM Somalia), EUNAVFOR Atalanta in nadaljnje podpore EU misiji Afriške unije v Somaliji (AMISOM), pri čemer bo tesno sodeloval z državami članicami;

               (g)

               tesno spremljati regionalno razsežnost krize v Somaliji, vključno s terorizmom, tihotapljenjem orožja, tokovi beguncev in migracij ter pomorsko varnostjo, piratstvom in s tem povezanimi finančnimi tokovi;

               (h)

               glede piratstva ohranjati pregled nad vsemi dejavnostmi Unije v ESZD, Komisiji in državah članicah ter redno vzdrževati politične stike na visoki ravni z državami v regiji, ki so izpostavljene piratstvu z izvorom iz Somalije, regionalnimi organizacijami, kontaktno skupino ZN za piratstvo pred somalsko obalo, ZN in drugimi ključnimi akterji, s čimer bi zagotovil usklajen in celosten pristop k piratstvu in vzdrževal ključno vlogo EU pri mednarodnih prizadevanjih za boj proti piratstvu. To vključuje dejavno podporo EU pri krepitvi pomorskih zmogljivosti in sodni obravnavi piratov ter skrb za ustrezen odgovor na temeljne vzroke za piratstvo v Somaliji. To prav tako vključuje nadaljnjo podporo regiji jugovzhodne Afrike in Indijskega oceana pri izvajanju njene strategije in akcijskega načrta za preprečevanje piratstva ter kodeksa ravnanja iz Džibutija;

               (i)

               spremljati politično dogajanje v regiji in prispevati k oblikovanju politike EU do regije, vključno z vprašanjem mejnega spora med Etiopijo in Eritrejo in izvajanjem sporazuma iz Alžira, pobudo za porečje reke Nil in drugimi vprašanji v regiji, ki vplivajo na njeno varnost, stabilnost in napredek, kot so vprašanje vzpostavitve odgovorne vlade ali izbruhi nasilja ali politične krize;

               (j)

               pozorno spremljati čezmejne izzive, ki vplivajo na Afriški rog, vključno z vsemi političnimi in varnostnimi posledicami humanitarnih kriz;

               (k)

               sodelovati pri izvajanju politike EU na področju človekovih pravic v Afriškem rogu, vključno s smernicami EU v zvezi s človekovimi pravicami, zlasti pri smernicah v zvezi z vprašanjem otrok v oboroženih spopadih ter v zvezi z nasiljem nad ženskami in dekleti in preprečevanjem vseh vrst diskriminacije proti njim, ter pri izvajanju politike EU o ženskah, miru in varnosti, med drugim s spremljanjem in poročanjem o novostih ter oblikovanjem priporočil v zvezi s tem.

         2.   Za izpolnitev svojih nalog PPEU med drugim:

               (a)

               svetuje in poroča o opredelitvi stališč EU v mednarodnih forumih, da bi tako dejavno spodbujal celovito politiko EU do Afriškega roga;

               (b)

               ohranja pregled nad vsemi dejavnostmi Unije in tesno sodeluje z vsemi ustreznimi delegacijami Unije.

         Člen 4
   Izvajanje nalog
   1.   PPEU je odgovoren za izvajanje nalog, pri tem pa je podrejen VP.
   2.   Politični in varnostni odbor (v nadaljnjem besedilu: PVO) je v prednostni povezavi s PPEU in je njegova glavna točka za stike s Svetom. PPEU v okviru svojega mandata prejema strateške usmeritve in politične nasvete PVO brez poseganja v pristojnosti VP.
   3.   PPEU tesno sodeluje z ESZD.
   Člen 5
   Financiranje
   1.   Referenčni finančni znesek za kritje odhodkov, povezanih z mandatom PPEU, za obdobje od 1. januarja 2012 do 30. junija 2012 znaša 670 000 EUR.
   2.   Odhodki se upravljajo v skladu s postopki in pravili, ki se uporabljajo za splošni proračun Unije.
   3.   Upravljanje odhodkov se uredi s pogodbo med PPEU in Komisijo. PPEU je za vse odhodke odgovoren Komisiji.
   Člen 6
   Ustanovitev in sestava ekipe
   1.   PPEU je v okviru svojega mandata in ustreznih razpoložljivih finančnih sredstev odgovoren za sestavo svoje ekipe. Ekipa vključuje strokovnjake za določena politična in varnostna vprašanja, kot to zahtevajo naloge. PPEU nemudoma obvesti Svet in Komisijo o sestavi ekipe.
   2.   Države članice, institucije Unije in ESZD lahko predlagajo začasno dodelitev osebja za delo pri PPEU. Plače osebja, ki ga država članica, institucija Unije ali ESZD začasno dodeli PPEU, krije zadevna država članica, institucija Unije oziroma ESZD. PPEU se lahko začasno dodelijo tudi strokovnjaki, ki so jih države članice začasno dodelile institucijam Unije ali ESZD. Člani mednarodnega pogodbenega osebja so državljani ene od držav članic.
   3.   Vse dodeljeno osebje ostane pod upravno pristojnostjo države članice, institucije Unije ali ESZD, ki ga je dodelila, ter opravlja svoje obveznosti in ravna v interesu nalog PPEU.
   Člen 7
   Privilegiji in imunitete PPEU in osebja PPEU
   Po potrebi se o privilegijih, imunitetah in dodatnih jamstvih, potrebnih za izpolnitev in tekoče izvajanje misije PPEU ter članov osebja PPEU, doseže dogovor z državo gostiteljico ali državami gostiteljicami. Države članice in Komisija v ta namen zagotovijo vso potrebno podporo.
   Člen 8
   Varnost tajnih podatkov EU
   PPEU in člani ekipe PPEU spoštujejo načela varovanja tajnosti in minimalne standarde, opredeljene v Sklepu Sveta 2011/292/EU z dne 31. marca 2011 o varnostnih predpisih za varovanje tajnih podatkov EU (1).
   Člen 9
   Dostop do informacij in logistična podpora
   1.   Države članice, Komisija, ESZD in generalni sekretariat Sveta zagotovijo PPEU dostop do vseh ustreznih informacij.
   2.   Delegacije Unije in/ali države članice, kakor je ustrezno, zagotavljajo logistično podporo v regiji.
   Člen 10
   Varnost
   V skladu s politiko EU o varnosti osebja, ki je v okviru operativnih zmogljivosti iz naslova V Pogodbe razporejeno zunaj Unije, PPEU v skladu s svojimi nalogami in varnostnimi razmerami na geografskem območju, za katerega je zadolžen, sprejme vse ustrezno izvedljive ukrepe za varnost vsega osebja pod njegovo neposredno pristojnostjo, zlasti tako, da:

               (a)

               se pripravi poseben varnostni načrt misije, ki vključuje posebne ukrepe za fizično zaščito, organizacijsko varnost in varnost postopkov v zvezi z misijo, upravljanje varnih premikov osebja na območje misije in znotraj njega ter načrtovanje obvladovanja primerov ogrožanja varnosti ter načrt za ravnanje v nepredvidenih razmerah in za evakuacijo misije;

               (b)

               se poskrbi, da je vse osebje, razporejeno zunaj Unije, zavarovano za visoko stopnjo tveganja glede na razmere na območju misije;

               (c)

               se poskrbi, da bodo vsi člani ekipe PPEU, razporejeni zunaj Unije, vključno z lokalnim pogodbenim osebjem, pred prihodom na območje misije ali ob prihodu opravili ustrezno varnostno usposabljanje glede na stopnjo ogroženosti, ki je določena za območje misije;

               (d)

               se poskrbi za izvajanje vseh dogovorjenih priporočil, pripravljenih na podlagi rednih ocen varnosti, za Svet, VP in Komisijo pa se v okviru vmesnih poročil in poročil o izvedbi nalog redno pripravljajo pisna poročila o njihovem izvajanju ter o drugih varnostnih vidikih.

         Člen 11
   Poročanje
   1.   PPEU redno pripravlja ustna in pisna poročila za VP in PVO. PPEU po potrebi poroča tudi delovnim skupinam Sveta. Redna pisna poročila se razpošiljajo prek omrežja COREU. PPEU lahko na priporočilo VP ali PVO poroča Svetu za zunanje zadeve.
   2.   PPEU v sodelovanju z delegacijami Unije v regiji poroča o možnostih, kako najbolje izvajati pobude Unije, npr. o tem, kako lahko Unija pomaga pri reformah, in o političnih vidikih ustreznih razvojnih projektov Unije;
   Člen 12
   Usklajevanje
   1.   PPEU spodbuja splošno politično usklajevanje Unije ter vodjem delegacij Unije pomaga zagotavljati usklajenost uporabe vseh instrumentov Unije na terenu za doseganje političnih ciljev EU. Dejavnosti PPEU so usklajene z dejavnostmi delegacij Unije in Komisije, pa tudi z dejavnostmi drugih PPEU, ki delujejo v tej regiji, zlasti pa z dejavnostmi PPEU za Sudan in Južni Sudan ter dejavnostmi PPEU pri AU. PPEU organizira redne informativne sestanke za misije držav članic in delegacije Unije v regiji.
   2.   Na terenu vzdržuje tesne stike z vodji delegacij Unije in vodji misij držav članic. Ti PPEU pri izvajanju nalog pomagajo po svojih najboljših močeh. PPEU v tesnem sodelovanju z ustreznimi delegacijami Unije daje lokalne politične smernice poveljniku sil EUNAVFOR Atalanta in poveljniku misije EUTM Somalia. PPEU in poveljnik operacije EU se po potrebi posvetujeta.
   3.   PPEU tesno sodeluje z organi oblasti zadevnih držav, z ZN, AU, Medvladno agencijo za razvoj (IGAD), drugimi zainteresiranimi stranmi na nacionalni, regionalni in mednarodni ravni ter civilno družbo v regiji.
   Člen 13
   Pregled
   Izvajanje tega sklepa in njegova skladnost z drugimi prispevki Unije za zadevno regijo se redno preverjata. PPEU ob izteku mandata predloži Svetu, VP in Komisiji celovito poročilo o izvedbi nalog.
   Člen 14
   Začetek veljavnosti
   Ta sklep začne veljati na dan sprejetja.

      V Bruslju, 8. decembra 2011

            Za Svet

            Predsednik

         M. DOWGIELEWICZ

      (1)  UL L 141, 27.5.2011, str. 17.


title: 2007/233/ES: Sklep Komisije z dne 12. aprila 2007 o imenovanju predstavnikov zasebnega sektorja za člane strokovne skupine Skupnega foruma za transferne cene

text:
               17.4.2007

               SL

               Uradni list Evropske unije

               L 100/25

      SKLEP KOMISIJE

   z dne 12. aprila 2007
   o imenovanju predstavnikov zasebnega sektorja za člane strokovne skupine Skupnega foruma za transferne cene
   (2007/233/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Sklepa Komisije 2007/75/ES z dne 22. decembra 2006 o ustanovitvi strokovne skupine za transferne cene (1) za svetovanje Komisiji pri davčnih vprašanjih glede transfernih cen in zlasti člena 4 Sklepa,
   ob upoštevanju javnega razpisa za člane iz poslovnega sektorja in predsednika Skupnega foruma za transferne cene, ki je bil objavljen 22. decembra 2006 na spletni strani Generalnega direktorata za obdavčenje in carinsko unijo,
   ob upoštevanju naslednjega:

               (1)

               Komisija v skladu s členom 4 Sklepa 2007/75/ES imenuje predsednika in največ petnajst strokovnjakov iz zasebnega sektorja, ki imajo znanje in izkušnje na področju transfernih cen.

               (2)

               Evropska komisija s pomočjo predsedstva Sveta EU in Odbora za fiskalne zadeve UNICE v skladu z odstavkom 15 javnega razpisa izmed ustrezno usposobljenih kandidatov, dejavnih v industriji, storitvenem sektorju, poslovnem svetu ali na področjih, povezanih s transfernimi cenami, za člane Skupnega foruma za transferne cene iz poslovnega sektorja izbere ugledne osebe na področju transfernih cen.

               (3)

               Po objavi javnega razpisa je bilo prejetih okoli 44 vlog –

         SKLENILA:
   Člen 1
   Komisija s tem sklepom za dve leti imenuje 15 članov, ki predstavljajo zasebni sektor, in predsednika strokovne skupine Skupnega foruma za transferne cene, katerih imena so navedena v Prilogi.
   Člen 2
   Ta sklep začne veljati 1. marca 2007.

      V Bruslju, 12. aprila 2007

            Za Komisijo

         László KOVÁCS

            Član Komisije

      (1)  UL L 32, 6.2.2007, str. 189.

      PRILOGA
      Izbrani predsednik:
      Bruno GIBERT
      Seznam izbranih članov, ki predstavljajo zasebni sektor:

                  Dirk VAN STAPPEN

                  Isabel VERLINDEN

                  Svetla MARINOVA

                  Werner STUFFER

                  Heinz-Klaus KROPPEN

                  Kennet PETTERSSON

                  Sabine WAHL

                  Guglielmo MAISTO

                  Guy KERSCH

                  Theo KEIJZER

                  Monique VAN HERKSEN

                  Håkan ANDREASSON

                  Eduardo GRACIA

                  Michael SUFRIN

                  Nicholas DEE


title: 2014/231/EU: Sklep Sveta z dne 14. aprila 2014 o sklenitvi Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani glede zadev v zvezi s ponovnim sprejemom

text:
               26.4.2014

               SL

               Uradni list Evropske unije

               L 125/46

         SKLEP SVETA
   z dne 14. aprila 2014
   o sklenitvi Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani glede zadev v zvezi s ponovnim sprejemom

      (2014/231/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 79(3) v povezavi s členom 218(6)(a) Pogodbe,
   ob upoštevanju predloga Evropske komisije,
   ob upoštevanju odobritve Evropskega parlamenta (1),
   ob upoštevanju naslednjega:

               (1)

               V skladu s Sklepom Sveta 2014/229/EU (2) je bil 9. novembra 2009 podpisan Okvirni sporazum o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani (v nadaljnjem besedilu: Sporazum), s pridržkom njegove poznejše sklenitve.

               (2)

               V skladu s členoma 1 in 2 Protokola (št. 21) o stališču Združenega kraljestva in Irske glede območja svobode, varnosti in pravice, ki je priložen Pogodbi o Evropski uniji in Pogodbi o delovanju Evropske unije, ti dve državi članici ne sodelujeta pri sprejetju tega sklepa, ki zato zanju ni zavezujoč in se v njiju ne uporablja.

               (3)

               V skladu s členoma 1 in 2 Protokola (št. 22) o stališču Danske, ki je priložen Pogodbi o Evropski uniji in Pogodbi o delovanju Evropske unije, Danska ne sodeluje pri sprejetju tega sklepa, ki zato zanjo ni zavezujoč in se v njej ne uporablja.

               (4)

               Določbe Sporazuma, razen določb člena 34(3) o ponovnem sprejemu, so predmet posebnega sklepa (3), ki bo sprejet vzporedno s tem sklepom.

               (5)

               Sporazum bi bilo treba odobriti v imenu Unije –

         SPREJEL NASLEDNJI SKLEP:
   Člen 1
   Okvirni sporazum o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani (4) glede člena 34(3) Sporazuma se odobri v imenu Evropske unije.
   Člen 2
   Skupnemu odboru iz člena 41 Sporazuma predseduje visoki predstavnik Unije za zunanje zadeve in varnostno politiko. V skupnem odboru je zastopana Unija ali, glede na primer, Unija in države članice, odvisno od posameznega področja.
   Člen 3
   Predsednik Sveta v imenu Unije pošlje uradno obvestilo iz člena 48(1) Sporazuma.
   Člen 4
   Ta sklep začne veljati na dan sprejetja.

      V Luxembourgu, 14. aprila 2014

            Za Svet

            Predsednica

         C. ASHTON

      (1)  Odobritev z dne 26. februarja 2014 (še ni objavljena v Uradnem listu).

      (2)  Sklep Sveta 2014/229/EU z dne 27. oktobra 2009 o podpisu Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani (glej stran 16 tega Uradnega lista).

      (3)  Sklep Sveta 2014/230/EU z dne 14. aprila 2014 o sklenitvi Okvirnega sporazuma o obsežnem partnerstvu in sodelovanju med Evropsko skupnostjo in njenimi državami članicami na eni strani ter Republiko Indonezijo na drugi strani, razen zadev v zvezi s ponovnim sprejemom (glej stran 44 tega Uradnega lista).

      (4)  Besedilo Sporazuma je bilo objavljeno v UL L 125, 26.4.2014, str. 17, hkrati s sklepom o podpisu.


title: 2014/705/EU: Sklep Sveta z dne 8. oktobra 2014 o imenovanju člana Združenega kraljestva v Evropski ekonomsko-socialni odbor

text:
               11.10.2014

               SL

               Uradni list Evropske unije

               L 295/57

         SKLEP SVETA
   z dne 8. oktobra 2014
   o imenovanju člana Združenega kraljestva v Evropski ekonomsko-socialni odbor

      (2014/705/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti člena 302 Pogodbe,
   ob upoštevanju predloga vlade Združenega kraljestva,
   ob upoštevanju mnenja Evropske komisije,
   ob upoštevanju naslednjega:

               (1)

               Svet je 13. septembra 2010 sprejel Sklep 2010/570/EU, Euratom o imenovanju članov Evropskega ekonomsko-socialnega odbora za obdobje od 21. septembra 2010 do 20. septembra 2015 (1).

               (2)

               Zaradi konca mandata Bryana CASSIDYJA se je sprostilo mesto člana Evropskega ekonomsko-socialnega odbora –

         SPREJEL NASLEDNJI SKLEP:
   Člen 1
   David YEANDLE se za preostanek mandata, ki se izteče 20. septembra 2015, imenuje za člana Evropskega ekonomsko-socialnega odbora.
   Člen 2
   Ta sklep začne veljati na dan sprejetja.

      V Luxembourgu, 8. oktobra 2014

            Za Svet

            Predsednik

         M. LUPI

      (1)  UL L 251, 25.9.2010, str. 8.


title: 2008/683/ES: Sklep št. 208 z dne 11. marca 2008 o vzpostavitvi skupnega okvira za zbiranje podatkov o poravnavi zahtevkov za pokojnino (Besedilo velja za EGP)

text:
               21.8.2008

               SL

               Uradni list Evropske unije

               L 223/25

         UPRAVNA KOMISIJA EVROPSKIH SKUPNOSTI ZA SOCIALNO VARNOST DELAVCEV MIGRANTOV

      SKLEP št. 208
   z dne 11. marca 2008
   o vzpostavitvi skupnega okvira za zbiranje podatkov o poravnavi zahtevkov za pokojnino
   (Besedilo velja za EGP)
   (2008/683/ES)
   UPRAVNA KOMISIJA EVROPSKIH SKUPNOSTI ZA SOCIALNO VARNOST DELAVCEV MIGRANTOV JE –
   ob upoštevanju člena 81(d) Uredbe Sveta (EGS) št. 1408/71 (1), v skladu s katerim Upravna komisija spodbuja in razvija sodelovanje med državami članicami s posodabljanjem postopkov za izmenjavo informacij, zlasti s prilagajanjem pretoka informacij med nosilci zaradi telematske izmenjave, in sicer ob upoštevanju razvoja obdelave podatkov v vsaki državi članici, pri čemer je glavni cilj takšnega posodabljanja pospešitev dodeljevanja dajatev,
   ob upoštevanju člena 117 Uredbe Sveta (EGS) št. 574/72 (2), v skladu s katerim Upravna komisija na podlagi raziskav in predlogov Tehnične komisije iz člena 117c izvedbene uredbe prilagodi novim tehnikam obdelave podatkov vzorce dokumentov ter postopke in načine za prenos podatkov, ki so potrebni za uporabo Uredbe in izvedbene uredbe,
   ob upoštevanju naslednjega:

               (1)

               Da se Upravni komisiji pomaga pri ocenjevanju, v kolikšnem obsegu delo Tehnične komisije prispeva k pospešitvi dodeljevanja dajatev, je primerno zagotoviti nekatere količinske in kvalitativne informacije.

               (2)

               Zaradi razlik v informacijah, ki so na voljo v različnih državah članicah, je primerjava otežena, zbiranje statističnih podatkov pa ne sme pomeniti velikega in nepotrebnega bremena za države članice.

               (3)

               Namen je torej zbiranje ključnih osnovnih podatkov o obravnavi in poravnavi zahtevkov za starostno pokojnino za izboljšanje znanja v zvezi s stanjem v vsaki državi članici, zlasti glede glavnih ozkih grl v sistemih in postopkih držav članic ter izmenjava najboljših praks in razvijanje zamisli o tem, kako bi bilo mogoče skrajšati čas obravnave in vzpostaviti jasne referenčne točke, s katerimi bi vsaka država članica lahko primerjala svojo učinkovitost.

               (4)

               Zato je primerno vzpostaviti splošen skupni okvir za zbiranje podatkov o poravnavi zahtevkov za pokojnino, pristojni organi pa morajo v ta namen opredeliti smernice in jih sporočiti nacionalnim nosilcem.

               (5)

               Pristojni nosilci upoštevajo razvoj in prihodnjo vključitev elektronske izmenjave informacij o socialni varnosti (Electronic Exchange of Social Security Information – EESSI) v oblikovanje in izvajanje svojih notranjih nacionalnih sistemov za zajemanje in zbiranje podatkov o obravnavi in poravnavi zahtevkov za pokojnino.

               (6)

               Sklep 182, v katerem je bila predvidena vzpostavitev takšnega skupnega okvira, je prenehal veljati 1. januarja 2006 –

         SKLENILA:
   1.   Pristojni nosilci držav članic (ali pristojni imenovani nosilci, če v državi članici obstaja več takšnih nosilcev) morajo sprejeti ukrepe, potrebne za zagotovitev zbiranja in pošiljanja podatkov iz točke 5.
   2.   Te podatke preteklega leta je treba poslati Tehnični komisiji, in sicer januarja vsako leto, kakor je določeno v členu 117c Uredbe (EGS) št. 574/72.
   3.   Sekretariat Tehnične komisije je odgovoren za usklajevanje zbiranja teh podatkov in, če Tehnična komisija to odobri, pripravo letnega povzetka za Upravno komisijo.
   4.   Zbrani podatki se morajo nanašati samo na starostne pokojnine, ki vključujejo vlagatelja zahtevka za pokojnino s stalnim prebivališčem v drugi državi članici, in da morajo vsebovati naslednje elemente:

               (a)

               odzivni čas nosilca, ki prouči zahtevek, v državi članici stalnega prebivališča (tj. čas, ki ga porabi nosilec, ki prouči zahtevek, da pristojnega nosilca obvesti o vložitvi zahtevka za pokojnino pri slednjem). V tem sklepu „nosilec, ki prouči zahtevek“ pomeni organizacijo v državi članici stalnega prebivališča vlagatelja zahtevka za pokojnino, ki je odgovorna za izpolnitev obrazca E202, medtem ko „pristojni nosilec“ pomeni organizacijo v državi članici, ki prejme izpolnjeni obrazec E202 in je odgovorna za ustrezno obravnavo zahtevka;

               (b)

               čas, ki ga pristojni nosilec potrebuje za obravnavo zahtevka (tj. čas, ki ga pristojni nosilec potrebuje za izdajo končnega sklepa);

               (c)

               celotni čas obravnave, ki ga potrebujeta obe zadevni državi članici (tj. časovno obdobje, v katerem je moral vlagatelj zahtevka za pokojnino čakati na izdajo končnega sklepa, in sicer od datuma, ko je bil nosilcu, ki prouči zahtevek, zahtevek prvič predložen).

      Opomba: Ko se začne projekt elektronskih izmenjav v okviru EESSI, se sklicevanje na „obrazec E202“ smiselno uporablja za strukturirani elektronski dokument (Structured Electronic Document – SED).
   5.   Dejansko zbrani podatki morajo vključevati:

               (a)

               povprečni, najkrajši in najdaljši čas, ki ga nosilec, ki prouči zahtevek, potrebuje v preteklih dvanajstih mesecih, da pristojnemu nosilcu pošlje zahtevke za starostno pokojnino;

               (b)

               povprečni, najkrajši in najdaljši čas, ki ga pristojni nosilec potrebuje v preteklih dvanajstih mesecih, da izda končni sklep o starostni pokojnini, kadar vlagatelj zahtevka za pokojnino živi v drugi državi članici;

               (c)

               kratko pojasnilo pristojnega nosilca glede umestitve podatkov in pojasnitve dejavnikov, ki so bili vključeni v poravnavo najkrajših in najdaljših zahtevkov;

               (d)

               kratko obrazložitev pristojnega nosilca o uporabljeni metodologiji, ne glede na to, ali so bili vzorec, velikost vzorca, zajeto obdobje, skupno število datotek proučeni ali ne, itd.

         6.   Zbiranje podatkov se, kadar je to možno, začne januarja 2008 z namenom prve predložitve Tehnični komisiji januarja 2009.
   7.   Vsaka država članica Tehnični komisiji predloži svoje podatke z namenom spodbujanja izmenjave izkušenj in širjenja najboljših praks.
   8.   Sistem za zbiranje in uporabo podatkov se pregleda ob koncu vsakega leta in po potrebi se sprejmejo priporočila za izboljšanje.
   9.   Ta sklep se objavi v Uradnem listu Evropske unije.
   Uporablja se od 1. januarja 2008.

            Predsednik Upravne komisije

         Jana LOVŠIN

      (1)  UL L 149, 5.7.1971, str. 2. Uredba, kakor je bila nazadnje spremenjena z Uredbo (ES) št. 1992/2006 Evropskega parlamenta in Sveta (UL L 392, 30.12.2006, str. 1).

      (2)  UL L 74, 27.3.1972, str. 1. Uredba, kakor je bila nazadnje spremenjena z Uredbo Komisije (ES) št. 101/2008 (UL L 31, 5.2.2008, str. 15).


title: Sklep Komisije z dne 14. julija 1999 o prenovi Svetovalnega odbora za ribištvo in ribogojstvo (notificiran pod dokumentarno številko K(1999) 2042)

text:
Pomembno pravno obvestilo

|

31999D0478

Uradni list L 187 , 20/07/1999 str. 0070 - 0073

		Sklep Komisijez dne 14. julija 1999o prenovi Svetovalnega odbora za ribištvo in ribogojstvo(notificiran pod dokumentarno številko K(1999) 2042)(1999/478/ES)KOMISIJA EVROPSKIH SKUPNOSTI JEob upoštevanju Pogodbe o ustanovitvi Evropske skupnosti,(1) ker je za Komisijo pomembno, da pridobi mnenja zadevnih zainteresiranih o vprašanjih, ki jih poraja vzpostavitev skupne ribiške politike (SRP);(2) ker je bil svetovalni odbor (SOR) za področje ribištva ustanovljen s Sklepom Komisije 71/128/EGS [1], katerega besedilo je bilo nazadnje nadomeščeno s Sklepom 89/4/EGS [2], kakor je bil spremenjen s Sklepom 97/246/ES [3];(3) ker se zdi smiselno, da bi dialog o razvoju in uresničevanju SRP v okviru SOR razširili na vse udeležene stranke, zlasti na področje ribogojstva in poleg strokovnih združenj tudi na druga združenja; ker je treba za ta namen ponovno preučiti strukturo odbora;(4) ker bi se morali člani SOR glede izdelave analiz in skupnih stališč o SRP najprej ukvarjati z vprašanji, ki jih neposredno zadevajo;(5) ker je zaradi učinkovitosti nujno omejiti število članov odbora;(6) ker je koristno izboljšati dialog z boljšo povezavo med plenarnim odborom, ki je zadolžen za vodenje dela odbora in dajanje mnenj, ter delovnimi skupinami, katerih naloga je pripraviti predloge teh mnenj;(7) ker se mandat članov odbora izteče 31. julija 1999 na koncu prehodnega obdobja, določenega za reformo omenjenega odbora in je zaradi tega ustrezno spremeniti besedilo Sklepa v zgoraj navedenem smislu;(8) ker je treba zaradi boljše jasnosti besedilo Sklepa 71/128/EGS nadomestiti,SKLENILA:Člen 11. Pri Komisiji se ustanovi Svetovalni odbor za ribištvo in ribogojstvo, ki ga sestavljajo plenarni odbor, v nadaljevanju "odbor", in štiri delovne skupine, oblikovane na podlagi člena 7.2. Odbor sestavljajo predstavniki naslednjih interesnih skupin: reprezentativnih strokovnih združenj proizvodnih, predelovalnih in trgovskih družb za ribiške in ribogojniške proizvode ter reprezentativnih potrošniških, okoljskih in razvojnih združenj.3. Strokovnjaki iz področja ribištva, ki predstavljajo znanstvene in/ali ekonomske institucije, bančne ustanove in prva prodajna mesta, so zastopani v skupinah, opredeljenih v členu 7.Člen 2Odbor lahko o posameznih vprašanjih daje mnenja Komisiji ali pa bodisi na pobudo svojega predsednika bodisi na zahtevo enega ali več svojih članov obravnava vprašanja, ki se nanašajo na predpise skupne ribiške politike, zlasti na ukrepe, ki jih mora Komisija sprejeti v okviru teh predpisov, ter na ekonomska in socialna vprašanja iz področja ribištva, razen tistih, ki delodajalce in delojemalce tega področja zadevajo kot socialne partnerje.Člen 3Odbor sestavlja 20 članov, v nadaljevanju "člani".1. Vsaki od naslednjih 11 interesnih skupin, oštevilčenih od (1) do (11), se dodeli en sedež. Za vsakega od teh 11 sedežev sta predvidena član in namestnik.Strokovna združenja:Ribiške družbe: | 1) zasebni ladjarji |2) zadružni ladjarji |3) organizacije proizvajalcev |Ribogojniške družbe: | 4) gojitelji mehkužcev in školjk |5) gojitelji rib |Predelovalno-prodajne družbe | 6) predelovalci |7)trgovci (uvoz/izvoz in trgovci na debelo) |Sindikati: | 8)ribiči in zaposleni teh družb, ki prejemajo redno plačo |Druga združenja, ki jih zadeva SRP:| 9) potrošniki || 10) okolje || 11) razvoj |2. S sedežem v odboru so nadalje zastopani tudi naslednji: predsednik in podpredsednik Odbora za sektorski dialog ribištvo [4], predsedniki in podpredsedniki delovnih skupin 1, 3 in 4 iz člena 7 ter predsednik delovne skupine 2 iz člena 7.Člen 41. Člane odbora imenuje Komisija na predloge organizacij, ustanovljenih na ravni Skupnosti, ki so najbolj reprezentativne za interesne skupine, navedene v členu 3(1). Predstavnika potrošnikov predlaga Odbor za potrošnike [5].Za zapolnitev sedežev razen tistih, ki so namenjeni Odboru za sektorski dialog ribištvo, organizacije predlagajo dva kandidata z različnima državljanstvoma. Pri sedežih, dodeljenih interesnim skupinam, predvidenim v členu 3(1), se v predlogih navedeta imeni člana in namestnika.Mandat člana odbora je tri leta. Član je lahko ponovno imenovan. Člani za opravljanje svoje funkcije ne prejemajo nadomestila.Po izteku triletnega obdobja člani odbora še naprej opravljajo svojo funkcijo do zamenjave ali ponovnega imenovanja.Mandat člana se pred iztekom triletnega obdobja konča z odstopom ali smrtjo.Mandat člana je lahko prekinjen tudi tedaj, kadar institucija, ki je predlagala njegovo kandidaturo, predlaga njegovo zamenjavo.Oseba se imenuje v skladu s postopkom, določenim v odstavku 1, da zamenja takega člana za preostanek njegovega mandata.2. Komisija v informativne namene objavi seznam članov odbora v Uradnem listu Evropskih skupnosti.Člen 5Odbor izvoli za dobo treh let enega predsednika in dva podpredsednika. Za izvolitev je potrebna dvotretjinska večina navzočih članov.Člani odbora iz člena 3(2), razen predstavnika ladjarjev v odboru za sektorski dialog, tvorijo predsedstvo odbora.Predsedstvo izvoli svojega predsednika ter pripravi in organizira dejavnosti delovnih skupin iz člena 7.Člen 6Na zahtevo ene izmed organizacij iz člena 4(1) lahko predsednik povabi predstavnika te organizacije, da se udeleži sej odbora. Pod enakimi pogoji lahko k sodelovanju pri delu odbora povabi tudi katerega koli strokovnjaka ali kako drugo osebo, ki je posebej pristojna za eno izmed vprašanj z dnevnega reda. Namestniki članov se lahko sej udeležijo kot opazovalci in na lastne stroške.Člen 7Odbor imenuje štiri delovne skupine, ki pripravljajo predloge njegovih mnenj.Imena teh skupin, njihovi predsedniki in sestava so navedeni v prilogi k temu sklepu.Udeležence v delovnih skupinah glede na dnevni red v soglasju s Komisijo izberejo najbolj reprezentativne organizacije, ustanovljene na ravni Skupnosti. Predstavnike delovnih skupin "Biologija" ali "Ekonomija" izbere STECF [6]. Komisija lahko glede na dnevni red imenuje dodatne izvedence.Člen 81. Odbor se sestane glede na letni delovni program, sprejet v soglasju s Komisijo, ko ga skliče Komisija. Predsedstvo se sestane, ko ga skliče predsednik, v soglasju s Komisijo.2. Predstavniki služb Komisije se udeležijo sej odbora, predsedstva in delovnih skupin.3. Službe Komisije zagotavljajo opravljanje strokovno-administrativnih nalog za odbor, predsedstvo in delovne skupine.4. Odbor v soglasju s Komisijo sprejme pravila glede izvajanja delovnega programa, priprave sej, lokacije sej, poročil, stališč ali zaključkov in oblikovanja mnenj ali priporočil.Člen 9Odbor mora dajati mnenja o predlogih, ki jih oblikuje Komisija, in o vprašanjih, navedenih v svojem delovnem programu.Kadar Komisija od odbora zahteva mnenje, lahko določi rok, v katerem mora biti mnenje dano.Stališča zadevnih interesnih skupin so zajeta v poročilu, ki se pošlje Komisiji.Če za zahtevano mnenje velja soglasje odbora, slednji sestavi skupne zaključke, ki se dodajo poročilu.Člen 10Brez poseganja v določbe člena 287 Pogodbe člani odbora pa tudi člani delovnih skupin ne smejo razkrivati informacij, s katerimi se seznanijo pri delu odbora ali delovnih skupin, če jih Komisija opozori na to, da se zahtevano mnenje ali zastavljeno vprašanje nanaša na zaupno zadevo.V takem primeru se lahko sej udeležijo le člani odbora in predstavniki služb Komisije.Člen 11Razveljavita se Sklepa 71/128/EGS in 97/247/ES [7].Člen 12Ta sklep začne veljati 1. avgusta 1999.V Bruslju, 14. julija 1999Za KomisijoEmma BoninoČlanica Komisije[1] UL L 68, 22.3.1971, str. 18.[2] UL L 5, 7.1.1989, str. 33.[3] UL L 97, 12.4.1997, str. 27.[4] UL L 225, 12.8.1998, str. 27 (98/500/ES).[5] UL L 162, 13.7.1995, str. 37.[6] UL L 297, 2.12.1993, str. 25.[7] UL L 97, 12.4.1997, str. 28.--------------------------------------------------PRILOGAdelovne skupine iz člena 71. Imena delovnih skupinSkupina 1 : Dostop do ribiških virov in upravljanje ribiške dejavnosti.Skupina 2 : Ribogojstvo: ribe, školjke in mehkužci.Skupina 3 : Tržišča in trgovinska politika.Skupina 4 : Splošna vprašanja: ekonomija in področna analiza.2. Predsedniki in podpredsednikiPredstavnik zasebnih ladjarjev predseduje delovnima skupinama 1 in 4.Predstavnik zadružnih ladjarjev je podpredsednik delovne skupine 1.Predstavnik gojiteljev rib in predstavnik gojiteljev mehkužcev/školjk se izmenjujeta na funkciji predsednika in podpredsednika delovne skupine 2.Predstavnik predelovalcev predseduje delovni skupini 3.Predstavnik trgovcev predseduje delovni skupini 4.Predstavnik organizacij proizvajalcev opravlja funkcijo podpredsednika delovne skupine 3.3. Število sedežev interesnih skupin:| Skupina 1 | Skupina 2 | Skupina 3 | Skupina 4 |Zasebni ladjarji | 5 | – | 1 | 3 |Zadružni ladjarji | 3 | – | 1 | 2 |Zaposleni ribiči | 2 | 1 | 1 | 2 |Organizacije proizvajalcev | 1 | – | 3 | 1 |Gojitelji rib | – | 6 | 1 | 1 |Gojitelji mehkužcev/školjk | – | 4 | 1 | 1 |Predelovalci | – | – | 3 | 2 |Trgovci | – | – | 2 | 1 |Potrošniki | – | 1 | 1 | 1 |Okolje | 1 | 1 | 1 | 1 |Razvoj | 1 | – | 1 | 1 |Biologija | 1 | 1 | – | – |Ekonomija | 1 | 1 | 1 | 1 |Banke | – | – | 1 | 1 |Licitacije in luke | – | – | 1 | – || 15 | 15 | 19 | 18 |Komisija lahko imenuje dodatne izvedence glede na dnevni red.--------------------------------------------------


title: 2009/857/ES: Sklep Sveta z dne 13. decembra 2007 o izvajanju člena 9c(4) Pogodbe o Evropski uniji in člena 205(2) Pogodbe o delovanju Evropske unije med 1. novembrom 2014 in 31. marcem 2017 na eni strani ter od 1. aprila 2017 na drugi strani

text:
               1.12.2009

               SL

               Uradni list Evropske unije

               L 314/73

      SKLEP SVETA

   z dne 13. decembra 2007
   o izvajanju člena 9c(4) Pogodbe o Evropski uniji in člena 205(2) Pogodbe o delovanju Evropske unije med 1. novembrom 2014 in 31. marcem 2017 na eni strani ter od 1. aprila 2017 na drugi strani
   (2009/857/ES)
   SVET EVROPSKE UNIJE JE –
   ob upoštevanju naslednjega:

               (1)

               Sprejeti bi bilo treba določbe, ki bodo omogočile nemoten prehod s sistema odločanja v Svetu s kvalificirano večino, kakor je opredeljen v členu 3(3) Protokola o prehodnih določbah in se bo še naprej uporabljal do 31. oktobra 2014, na sistem glasovanja po členu 9c(4) Pogodbe o Evropski uniji in členu 205(2) Pogodbe o delovanju Evropske unije, ki se bo uporabljal od 1. novembra 2014, vključno s posebnimi določbami iz člena 3(2) navedenega protokola za prehodno obdobje do 31. marca 2017.

               (2)

               Opozoriti je treba na prakso Sveta, v skladu s katero si po najboljših močeh prizadeva okrepiti demokratično legitimnost pravnih aktov, ki se sprejemajo s kvalificirano večino –

         SKLENIL:
   ODDELEK 1

      DOLOČBE, KI SE BODO UPORABLJALE MED 1. NOVEMBROM 2014 IN 31. MARCEM 2017

   Člen 1
   Če člani Sveta, ki med 1. novembrom 2014 in 31. marcem 2017 predstavljajo:

               (a)

               najmanj tri četrtine prebivalstva ali

               (b)

               najmanj tri četrtine držav članic,

         potrebnih za manjšino, ki lahko prepreči sprejetje odločitve in izhaja iz uporabe prvega pododstavka člena 9c(4) Pogodbe o Evropski uniji ali člena 205(2) Pogodbe o delovanju Evropske unije, nasprotujejo, da bi Svet sprejel akt s kvalificirano večino, Svet razpravlja o zadevi.
   Člen 2
   Svet med to razpravo stori vse, kar lahko, da bi v razumnem roku in brez poseganja v obvezne roke, določene s pravom Unije, dosegel zadovoljivo rešitev pri obravnavi pomislekov članov Sveta iz člena 1.
   Člen 3
   V ta namen predsednik Sveta s pomočjo Komisije in ob upoštevanju poslovnika Sveta stori vse potrebno, da omogoči širšo podlago za soglasje v Svetu. Člani Sveta mu pri tem pomagajo.
   ODDELEK 2

      DOLOČBE, KI SE UPORABLJAJO OD 1. APRILA 2017

   Člen 4
   Če člani Sveta, ki od 1. aprila 2017 predstavljajo:

               (a)

               najmanj 55 % prebivalstva ali

               (b)

               najmanj 55 % držav članic,

         potrebnih za manjšino, ki lahko prepreči sprejetje odločitve in izhaja iz uporabe prvega pododstavka člena 9c(4) Pogodbe o Evropski uniji ali člena 205(2) Pogodbe o delovanju Evropske unije, nasprotujejo, da bi Svet sprejel akt s kvalificirano večino, Svet razpravlja o zadevi.
   Člen 5
   Svet med to razpravo stori vse, kar lahko, da bi v razumnem roku in brez poseganja v obvezne roke, določene s pravom Unije, dosegel zadovoljivo rešitev pri obravnavi pomislekov članov Sveta iz člena 4.
   Člen 6
   V ta namen predsednik Sveta s pomočjo Komisije in ob upoštevanju poslovnika Sveta stori vse potrebno, da omogoči širšo podlago za soglasje v Svetu. Člani Sveta mu pri tem pomagajo.
   ODDELEK 3

      ZAČETEK VELJAVNOSTI

   Člen 7
   Ta sklep začne veljati na dan začetka veljavnosti Lizbonske pogodbe.

      V Bruslju, 13. decembra 2007

            Za Svet

            Predsednik

         L. AMADO


title: Sklep Evropskega parlamenta (EU) 2016/1488 z dne 28. aprila 2016 o zaključnem računu Agencije za sodelovanje energetskih regulatorjev za proračunsko leto 2014

text:
               14.9.2016

               SL

               Uradni list Evropske unije

               L 246/171

         SKLEP EVROPSKEGA PARLAMENTA (EU) 2016/1488
   z dne 28. aprila 2016
   o zaključnem računu Agencije za sodelovanje energetskih regulatorjev za proračunsko leto 2014
   EVROPSKI PARLAMENT,

               —

               ob upoštevanju končnega zaključnega računa Agencije za sodelovanje energetskih regulatorjev za proračunsko leto 2014,

               —

               ob upoštevanju poročila Računskega sodišča o zaključnem računu Agencije za sodelovanje energetskih regulatorjev za proračunsko leto 2014 z odgovorom agencije (1),

               —

               ob upoštevanju izjave o zanesljivosti (2) računovodskih izkazov ter zakonitosti in pravilnosti z njimi povezanih transakcij, ki jo je za proračunsko leto 2014 v skladu s členom 287 Pogodbe o delovanju Evropske unije pripravilo Računsko sodišče,

               —

               ob upoštevanju priporočila Sveta z dne 12. februarja 2016 o podelitvi razrešnice agenciji glede izvrševanja proračuna za proračunsko leto 2014 (05584/2016 – C8-0089/2016),

               —

               ob upoštevanju člena 319 Pogodbe o delovanju Evropske unije,

               —

               ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in razveljavitvi Uredbe Sveta (ES, Euratom) št. 1605/2002 (3), zlasti člena 208,

               —

               ob upoštevanju Uredbe (ES) št. 713/2009 Evropskega parlamenta in Sveta z dne 13. julija 2009 o ustanovitvi Agencije za sodelovanje energetskih regulatorjev (4), zlasti člena 24,

               —

               ob upoštevanju Uredbe Komisije (ES, Euratom) št. 2343/2002 z dne 19. novembra 2002 o okvirni finančni uredbi za organe iz člena 185 Uredbe Sveta (ES, Euratom) št. 1605/2002 o finančni uredbi za splošni proračun Evropskih skupnosti (5),

               —

               ob upoštevanju Delegirane uredbe Komisije (EU) št. 1271/2013 z dne 30. septembra 2013 o okvirni finančni uredbi za organe iz člena 208 Uredbe (EU, Euratom) št. 966/2012 Evropskega parlamenta in Sveta (6), zlasti člena 108,

               —

               ob upoštevanju člena 94 in Priloge V Poslovnika,

               —

               ob upoštevanju poročila Odbora za proračunski nadzor (A8-0087/2016),

               1.

               ugotavlja, da so podatki v končnem zaključnem računu Agencije za sodelovanje energetskih regulatorjev takšni kot v prilogi k poročilu Računskega sodišča;

               2.

               odobri zaključni račun Agencije za sodelovanje energetskih regulatorjev za proračunsko leto 2014;

               3.

               naroči svojemu predsedniku, naj ta sklep posreduje direktorju Agencije za sodelovanje energetskih regulatorjev, Svetu, Komisiji in Računskemu sodišču in poskrbi za objavo v Uradnem listu Evropske unije (serija L).

            Predsednik

         Martin SCHULZ

            Generalni sekretar

         Klaus WELLE

      (1)  UL C 409, 9.12.2015, str. 18.

      (2)  Glej opombo 1.

      (3)  UL L 298, 26.10.2012, str. 1.

      (4)  UL L 211, 14.8.2009, str. 1.

      (5)  UL L 357, 31.12.2002, str. 72.

      (6)  UL L 328, 7.12.2013, str. 42.


title: 2014/739/EU: Sklep Sveta z dne 9. oktobra 2014 o stališču, ki se v imenu Evropske unije sprejme v okviru Stabilizacijsko-pridružitvenega sveta, ustanovljenega s Stabilizacijsko-pridružitvenim sporazumom med Evropskima skupnostma in njunimi državami članicami na eni strani ter Republiko Srbijo na drugi strani, o nadomestitvi Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se v zvezi s pravili o poreklu sklicuje na Regionalno konvencijo o pan-evro-mediteranskih preferencialnih pravilih o poreklu

text:
               29.10.2014

               SL

               Uradni list Evropske unije

               L 308/88

         SKLEP SVETA
   z dne 9. oktobra 2014
   o stališču, ki se v imenu Evropske unije sprejme v okviru Stabilizacijsko-pridružitvenega sveta, ustanovljenega s Stabilizacijsko-pridružitvenim sporazumom med Evropskima skupnostma in njunimi državami članicami na eni strani ter Republiko Srbijo na drugi strani, o nadomestitvi Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se v zvezi s pravili o poreklu sklicuje na Regionalno konvencijo o pan-evro-mediteranskih preferencialnih pravilih o poreklu

      (2014/739/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti prvega pododstavka člena 207(4) v povezavi s členom 218(9) Pogodbe,
   ob upoštevanju predloga Evropske komisije,
   ob upoštevanju naslednjega:

               (1)

               Protokol 3 k Stabilizacijsko-pridružitvenem sporazumu med Evropskima skupnostma in njunimi državami članicami na eni strani ter Republiko Srbijo na drugi strani (1) (v nadaljnjem besedilu: Sporazum) se nanaša na opredelitev pojma „izdelki s poreklom“ in načine upravnega sodelovanja (v nadaljnjem besedilu: Protokol 3).

               (2)

               Regionalna konvencija o pan-evro-mediteranskih preferencialnih pravilih o poreklu (2) (v nadaljnjem besedilu: Konvencija) vsebuje določbe o poreklu blaga, s katerim se trguje v okviru posameznih sporazumov, sklenjenih med pogodbenicami. Srbija in druge udeleženke v stabilizacijsko-pridružitvenem procesu z Zahodnega Balkana so bile povabljene, da se pridružijo sistemu vseevropske diagonalne kumulacije porekla v solunski agendi, ki jo je Evropski svet podprl junija 2003. Te države so bile s sklepom evromediteranske ministrske konference, ki je potekala oktobra 2007, povabljene, da pristopijo h Konvenciji.

               (3)

               Unija in Srbija sta Konvencijo podpisali 15. junija 2011 oziroma 12. novembra 2012.

               (4)

               Unija in Srbija sta deponirali svoje listine o sprejetju pri depozitarju Konvencije 26. marca 2012 oziroma 1. julija 2013. Zato je Konvencija v skladu s členom 10(3) Konvencije začela veljati za Unijo in Srbijo 1. maja 2012 oziroma 1. septembra 2013.

               (5)

               Člen 6 Konvencije določa, da vsaka pogodbenica sprejme ustrezne ukrepe za zagotovitev, da se Konvencija dejansko uporablja. V ta namen bi moral Stabilizacijsko-pridružitveni svet, ustanovljen s Sporazumom, sprejeti sklep, ki nadomesti Protokol 3 z novim protokolom, ki se v zvezi s pravili o poreklu sklicuje na Konvencijo.

               (6)

               Stališče Unije v okviru Stabilizacijsko-pridružitvenega sveta bi zato moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Evropske unije sprejme v okviru Stabilizacijsko-pridružitvenega sveta, ustanovljenega s Stabilizacijsko-pridružitvenim sporazumom med Evropskima skupnostma in njunimi državami članicami na eni strani ter Republiko Srbijo na drugi strani, o nadomestitvi Protokola 3 k navedenemu sporazumu o opredelitvi pojma „izdelki s poreklom“ in načinih upravnega sodelovanja z novim protokolom, ki se v zvezi s pravili o poreklu sklicuje na Regionalno konvencijo o pan-evro-mediteranskih preferencialnih pravilih o poreklu, temelji na osnutku sklepa Stabilizacijsko-pridružitvenega sveta, priloženega k temu sklepu.
   Predstavniki Unije v Stabilizacijsko-pridružitvenem svetu se lahko sporazumejo o manjših spremembah osnutka sklepa Stabilizacijsko-pridružitvenega sveta brez nadaljnjega sklepa Sveta.
   Člen 2
   Sklep Stabilizacijsko-pridružitvenega sveta se objavi v Uradnem listu Evropske unije.
   Člen 3
   Ta sklep začne veljati na dan sprejetja.

      V Luxembourgu, 9. oktobra 2014

            Za Svet

            Predsednik

         A. ALFANO

      (1)  UL L 278, 18.10.2013, str. 16.

      (2)  UL L 54, 26.2.2013, str. 4.

      OSNUTEK
      SKLEPA št. … STABILIZACIJSKO-PRIDRUŽITVENEGA SVETA EU-SRBIJA
      z dne
      o nadomestitvi Protokola 3 k Stabilizacijsko-pridružitvenem sporazumu med Evropskima skupnostma in njunimi državami članicami na eni strani ter Republiko Srbijo na drugi strani, o opredelitvi pojma „izdelki s poreklom“ in načinih upravnega sodelovanja
      STABILIZACIJSKO-PRIDRUŽITVENI SVET EU-SRBIJA JE –
      ob upoštevanju Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani, podpisanega v Luksembourgu 29. aprila 2008 (1), in zlasti člena 44 Sporazuma,
      ob upoštevanju Protokola 3 k Stabilizacijsko-pridružitvenem sporazumu med Evropskima skupnostma in njunimi državami članicami na eni strani ter Republiko Srbijo na drugi strani, o opredelitvi pojma „izdelki s poreklom“ in načinih upravnega sodelovanja,
      ob upoštevanju naslednjega:

                  (1)

                  Člen 44 Stabilizacijsko-pridružitvenega sporazuma med Evropskima skupnostma in njunimi državami članicami na eni strani ter Republiko Srbijo na drugi strani (v nadaljnjem besedilu: Sporazum) se nanaša na Protokol 3 o opredelitvi pojma „izdelki s poreklom“ in načinih upravnega sodelovanja (v nadaljnjem besedilu: Protokol), ki določa pravila o poreklu blaga in kumulacijo porekla med Unijo, Srbijo, Turčijo in vsako državo ali ozemljem, ki sodeluje v stabilizacijsko-pridružitvenem procesu Unije.

                  (2)

                  Člen 39 Protokola 3 določa, da se lahko Stabilizacijsko-pridružitveni svet, ustanovljen s členom 119 Sporazuma odloči, da spremeni določbe navedenega protokola.

                  (3)

                  Regionalna konvencija o pan-evro-mediteranskih preferencialnih pravilih o poreklu (2) (v nadaljnjem besedilu: Konvencija) je namenjena nadomestitvi protokolov o pravilih o poreklu, ki trenutno veljajo med državami pan-evro-mediteranskega območja, z enotnim pravnim aktom. Srbija in druge udeleženke v stabilizacijsko-pridružitvenem procesu z Zahodnega Balkana so bile povabljene, da se pridružijo sistemu vseevropske diagonalne kumulacije porekla v solunski agendi, ki jo je Evropski svet podprl junija 2003. Te države so bile s sklepom evromediteranske ministrske konference, ki je potekala oktobra 2007, povabljene, da pristopijo h Konvenciji.

                  (4)

                  Unija in Srbija sta Konvencijo podpisali 15. junija 2011 oziroma 12. novembra 2012.

                  (5)

                  Unija in Srbija sta deponirali svoje listine o sprejetju pri depozitarju Konvencije 26. marca 2012 oziroma 1. julija 2013. Zato je Konvencija v skladu s členom 10(3) Konvencije začela veljati za Unijo in Srbijo 1. maja 2012 oziroma 1. septembra 2013.

                  (6)

                  Če prehod na Konvencijo ni hkraten za vse pogodbenice v območju kumulacije, zaradi tega ne bi smele nastati manj ugodne razmere, kot so bile prej v okviru Protokola 3.

                  (7)

                  Protokol 3 bi bilo zato treba nadomestiti z novim protokolom, ki se sklicuje na Konvencijo –

            SPREJEL NASLEDNJI SKLEP:
      Člen 1
      Protokol 3 k Stabilizacijsko-pridružitvenemu sporazumu med Evropskima skupnostma in njunimi državami članicami na eni strani ter Republiko Srbijo na drugi strani, o opredelitvi pojma „izdelki s poreklom“ in načinih upravnega sodelovanja se nadomesti z besedilom iz Priloge k temu sklepu.
      Člen 2
      Ta sklep začne veljati na dan sprejetja.
      Uporablja se od 1. septembra 2014.

         V …

               Za Stabilizacijsko-pridružitveni svet

               Predsednik

         (1)  UL L 278, 18.10.2013, str. 16.

         (2)  UL L 54, 26.2.2013, str. 4.

         PRILOGA
         Protokol 3
         o opredelitvi pojma „izdelki s poreklom“ in načinih upravnega sodelovanja
         Člen 1
         Pravila o poreklu, ki se uporabljajo
         Za namene izvajanja tega sporazuma se uporabljajo Dodatek I in ustrezne določbe iz Dodatka II k Regionalni konvenciji o pan-evro-mediteranskih preferencialnih pravilih o poreklu (1) (v nadaljnjem besedilu: Konvencija).
         Vsa sklicevanja na „ustrezni sporazum“ iz Dodatka I in ustreznih določb Dodatka II h Konvenciji se razumejo kot sklicevanja na ta sporazum.
         Člen 2
         Reševanje sporov
         Spori v zvezi s postopki preverjanja iz člena 32 Dodatka I h Konvenciji, ki jih ni mogoče rešiti med carinskimi organi, ki zahtevajo preverjanje, in carinskimi organi, ki so odgovorni za izvajanje tega preverjanja, se predložijo v reševanje Stabilizacijsko-pridružitvenemu svetu.
         V vseh primerih se spori med uvoznikom in carinskimi organi države uvoznice rešujejo v skladu z zakonodajo te države.
         Člen 3
         Spremembe Protokola
         Stabilizacijsko-pridružitveni svet se lahko odloči, da spremeni določbe tega protokola.
         Člen 4
         Odstop od Konvencije
         1.   Če Evropska unija ali Srbija pošlje pisno obvestilo depozitarju Konvencije o svoji nameri, da odstopa od Konvencije v skladu s členom 9 Konvencije, Evropska unija in Srbija nemudoma začneta pogajanja glede pravil o poreklu za namene izvajanja tega sporazuma.
         2.   Do začetka veljavnosti takih na novo izpogajanih pravil o poreklu se za ta sporazum še naprej uporabljajo pravila o poreklu iz Dodatka I in, kjer je to primerno, iz ustreznih določb Dodatka II h Konvenciji, ki se uporabljajo v trenutku odstopa. Vendar se od trenutka odstopa pravila o poreklu iz Dodatka I in, kjer je to primerno, iz ustreznih določb Dodatka II h Konvenciji, razumejo tako, da dopuščajo le dvostransko kumulacijo med Evropsko unijo in Srbijo.
         Člen 5
         Prehodne določbe – kumulacija
         1.   Ne glede na člen 3 Dodatka I h Konvenciji se med pogodbenicami tega sporazuma še naprej uporabljajo pravila o kumulaciji iz členov 3 in 4 Protokola 3 k temu sporazumu, kakor so jih Evropska unija in Srbija sprejeli ob sklenitvi Sporazuma (2), dokler se Konvencija ne začne uporabljati za vse v navedenih členih navedene pogodbenice Konvencije.
         2.   Ne glede na člen 16(5) in člen 21(3) Dodatka I h Konvenciji je lahko, kadar kumulacija vključuje le države Efte, Ferske otoke, Evropsko unijo, Turčijo in udeleženke v stabilizacijsko-pridružitvenem procesu, dokazilo o poreklu potrdilo o gibanju blaga EUR.1 ali izjava o poreklu.

            (1)  UL L 54, 26.2.2013, str. 4.

            (2)  UL L 278, 18.10.2013, str. 16.